Elisabeth Arnold (RV), 2004-11-25:
De beder om, at følgende spørgsmål bliver sendt ud til den danske befolkning til folkeafstemning: Bør den danske regering arbejde for at modvirke, at Tyrkiet optages som medlem af Den Europæiske Union?
Det vil altså sige, at man beder den danske befolkning opfordre den danske regering til at modvirke, at Tyrkiet optages som medlem af Den Europæiske Union.
Det er det mest ejendommelige spørgsmål, jeg nogen sinde har været ude for er rettet til en befolkning.
Hvis man ikke vil have Tyrkiet med i Den Europæiske Union, skal man stemme ja til spørgsmålet ved folkeafstemningen.
Jeg kan godt forestille mig, at kampagnen op til den folkeafstemning bliver ret så forvirrende: Vil I sige nej, så stem ja, og vil I sige ja, så stem nej.
Det kunne godt blive meget, meget spøjst, og det kunne virkelig blive en tumleplads for de demagoger, som Dansk Folkeparti huser i så rigelig mængde.
Det Radikale Venstre er imod dette forslag.
For det første fordi formuleringen er absurd, og for det andet fordi det altså handler om Tyrkiets optagelse i EU og ikke om det modsatte.
Dansk Folkeparti opremser en lang række argumenter for, hvorfor man ikke vil have, at der overhovedet påbegyndes optagelsesforhandlinger med Tyrkiet.
Man mener ikke, at Tyrkiet er europæisk; Tyrkiet er et tilbagestående, korrupt og fattigt land; Tyrkiet har ikke nogen respekt for lov og ret; Tyrkiet er ikke sekulariseret ordentligt, det er islamisk, og sekulariseringen er kun en tynd fernis, som er smurt på af eliten og militæret; Tyrkiet har tropper på Cypern, og der kommer mere indvandring fra Tyrkiet, hvis Tyrkiet opnår medlemskab – alt sammen synspunkter om Tyrkiet, som vi udmærket godt ved Dansk Folkeparti har.
Men Tyrkiet er jo netop ansøgerland, fordi det gerne vil opfylde alle de kriterier, der er stillet op for at blive medlem af EU, og som alle andre medlemslande har skullet opfylde: Respekt for menneskerettigheder, respekt for demokratiet, status som en retsstat, orden i økonomien og orden i fantastisk mange andre ting.
Det er noget, alle medlemslande har skullet opfylde.
At modsætte sig, at optagelsesforhandlingerne overhovedet starter, er selvfølgelig det samme som at sige: I kan aldrig nogen sinde blive medlem.
Det mener Dansk Folkeparti, men det mener Det Radikale Venstre ikke.
Vi mener, at hvis Tyrkiet opfylder alle de kriterier, som EU normalt stiller til et nyt medlemsland, skal Tyrkiet også have mulighed for at blive medlem.
Vi mener i virkeligheden, at den ene afstemning, der har været holdt – det var i Frankrig, for 33 år siden var det vist, om Englands, Irlands og Danmarks optagelse i EF – var en skamplet på EU.
Den folkeafstemning burde aldrig have fundet sted.
Her i Danmark har vi aldrig haft folkeafstemning om optagelse af nye medlemslande.
Vi mener simpelt hen ikke, det er anstændigt at afholde dem, så vi er helt klart ikke indstillet på at støtte Dansk Folkepartis beslutningsforslag.
Vi er fuldstændig enige med SF's ordfører, som sagde, at det utrolige perspektiv i optagelsesforhandlingerne med Tyrkiet jo er, at det måske vil lykkes at få Tyrkiet ind på demokratiets rette vej, at få afskaffet den tortur, der stadig finder sted i fængslerne, og at få indført de demokratiske traditioner, som vi har kunnet se det ske i de andre medlemslande.
Hvis det lykkes, vil det være en utrolig gevinst for hele demokratiseringen af Mellemøsten, og vi tror faktisk, at også Dansk Folkeparti ville blive glad, hvis det kunne lykkes.